CELEX: C2007/095/95
Language: fi
Date: 2007-04-28 00:00:00
Title: Asia T-57/07: Kanne 26.2.2007 — E.ON Ruhrgas ja E.ON Földgáz Trade v. komissio

28.4.2007   
            
            
               FI
            
            
               Euroopan unionin virallinen lehti
            
            
               C 95/47
            
         Kanne 26.2.2007 — E.ON Ruhrgas ja E.ON Földgáz Trade v. komissio
   (Asia T-57/07)
   (2007/C 95/95)
   Oikeudenkäyntikieli: englanti
   Asianosaiset
   
      Kantaja(t): E.ON Ruhrgas International AG (Essen, Saksa) ja E.ON Földgáz Trade Zrt. (Budapest, Unkari) (edustaja(t): asianajajat G. Wiedemann ja T. Lübbig)
   
      Vastaaja: Euroopan yhteisöjen komissio
   Vaatimukset
   
               —
            
            
               Euroopan yhteisöjen komission 19.12.2006 päivätyn päätöksen (asiakirja nro *30783), joka on osoitettu E:ON Ruhrgas International AG:lle asiassa M.3696 — E.ON/MOL, sivun 1 alalaidassa oleva 4 perustelukappale on kumottava ja Euroopan yhteisöjen komission 16.1.2007 päivätty päätös (asiakirja nro *924), joka on niin ikään osoitettu E.ON Ruhrgas International AG:lle asiassa M-3696 — E.ON/MOL, on kumottava
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissio totesi 21.12.2005 tekemällään päätöksellä yhteismarkkinoille ja ETA-sopimuksen toimintaan soveltuvaksi sen, että kantaja E.ON Ruhrgas International AG hankki kaksi unkarilaista kaasuyhtiötä edellyttäen, että kantaja noudattaa tiettyjä ehtoja ja sitoumuksia.
   Yhtenä sitoumuksena kantaja E.ON Ruhrgas International AG sitoutui järjestämään ja panemaan täytäntöön kaasukapasiteetin vapauttamisohjelman Unkarin markkinoilla. Alkuperäinen huutokauppahinta oli määrä vahvistaa 95 prosentiksi kaasun painotetuista keskimääräisistä kustannuksista edellyttäen, että yhteenlasketut tappiot, jotka kantajille voivat aiheutua siksi, että lopullinen huutokauppahinta vahvistetaan alhaisemmaksi kuin kaasun painotetut keskimääräiset kustannukset, eivät ylitä 26 miljoonaa euroa.
   Riidanalaisissa kirjeissä komissio totesi, että kantajien tietyssä huutokaupassa kärsimät tappiot tulisi peittää mahdollisella voitolla, jonka kantajat saavat muista huutokaupoista. Kantajat riitauttavat tämän ja katsovat, että tappioita, jotka perustuvat kaasukapasiteetin vapauttamishuutokauppoihin, ei tarvitse peittää mahdollisella voitolla, jota tulevista huutokaupoista voidaan saada.
   Kanteensa tueksi kantajat esittävät kaksi kanneperustetta.
   Ensinnäkin kantajat väittävät, että komissiolla ei ole oikeusperustaa lisätä taloudellista taakkaa ja näin ollen muuttaa jälkeenpäin oikeudellisia velvoitteita, jotka perustuvat komission 21.12.2005 tekemään päätökseen.
   Toiseksi kantajat väittävät, että komission työjärjestystä (1) on rikottu, koska kaikki komission jäsenet eivät ole keskustelleet kahden riidanalaisen kirjeen sisällöstä ja koska toimivallan siirtoa komission pääosastolle ei ole suoritettu asianmukaisesti edellä mainitun työjärjestyksen 14 artiklan nojalla.
   
      (1)  EYVL 2000 L 308, s. 26, sellaisena kuin se on muutettuna.